《出京郑张王三子觞予祠亭作四首 其二》
明代·皇甫汸

怜君昔抱疴，甘此武夷卧。宁期时网牵，复枉金门步。

命驾轻千里，倾盖在一顾。并非希世姿，遂与惊年暮。

天道邈难谋，人事艰多迕。缅然异得丧，已矣各去住。

聚既同朝云，散亦等晨雾。幸有盈尊酒，绸缪抒情愫。

行予身实辽，愿子心相故。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。